Document ID: 32005R1238

KOMISIJAS REGULA (EK) Nr. 1238/2005
(2005. gada 28. jūlijs),
ar kuru groza Regulu (EK) Nr. 85/2004, ar ko nosaka tirdzniecības standartu āboliem
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1996. gada 28. oktobra Regulu (EK) Nr. 2200/96 par augļu un dārzeņu tirgus kopējo organizāciju (1) un jo īpaši tās 2. panta 2. punktu,
tā kā:
(1)
Komisijas Regulā (EK) Nr. 85/2004 (2) jo īpaši paredzēts no 2005. gada 1. augusta samazināt minimālo lielumu, vienādojot to ar lielumu, kas noteikts ar Apvienoto Nāciju Organizācijas Eiropas Ekonomikas komisijas (ANO/EEK) standartu FFV-50.
(2)
ANO/EEK Lauksaimniecības produktu kvalitātes standartu darba grupa ierosināja standartā ANO/EEK FFV-50 iekļaut gatavības kritēriju, kura pamatā ir cukura saturs.
(3)
Minimālais lielums arī ir gatavības kritērijs, un tādēļ jāizpēta iespēja šos divus gatavības kritērijus iespējami pilnīgāk iestrādāt āboliem noteiktajā tirdzniecības standartā.
(4)
Minētajam pētījumam jābūt vismaz trīs tirdzniecības gadus ilgam, un tādēļ lieluma samazinājuma piemērošana jāatliek līdz 2008. gada 1. jūnijam, un pārejas noteikumu piemērošana attiecībā uz lielumu jāpagarina līdz 2008. gada 31. maijam.
(5)
Tomēr ir jāaizsargā to tirgus dalībnieku tiesiskā paļāvība, kas ir noslēguši līgumus, pamatojoties uz pieņēmumu, ka jaunās normas par lieluma samazināšanu stāsies spēkā no 2005. gada 1. augusta.
(6)
Skaidrības labad jāprecizē, ka tad, ja produktu pārdod ar tirdzniecības nosaukumu, jānorāda arī šķirnes nosaukums vai tā sinonīms.
(7)
Tirdzniecības standarta pielikumā minēto šķirņu sarakstā ir vairākas kļūdas.
(8)
Tādēļ attiecīgi jāgroza Regula (EK) Nr. 85/2004.
(9)
Šajā regulā paredzētie pasākumi ir saskaņā ar Svaigu augļu un dārzeņu pārvaldības komitejas atzinumu,
IR PIEŅĒMUSI ŠO REGULU.
1. pants
Regulu (EK) Nr. 85/2004 groza šādi:
1)
Regulas 2. panta pirmajā teikumā datumu “2005. gada 31. jūlijs” aizstāj ar datumu “2008. gada 31. maijs”.
2)
Regulas 4. panta otrajā daļā datumu “2005. gada 1. augusts” aizstāj ar datumu “2008. gada 1. jūnijs”.
3)
Pielikumu groza saskaņā ar šīs regulas pielikumu.
2. pants
Šī regula stājas spēkā 2005. gada 1. augustā.
Tomēr tie tirgus dalībnieki, kas atbilstoši dalībvalstu prasībām līdz 2005. gada 1. augustam ir noslēguši līgumus, pamatojoties uz Regulas (EK) Nr. 85/2004 pielikuma III punkta otro un trešo daļu, var tirgot minētajos līgumos paredzētos ābolus saskaņā ar minēto daļu noteikumiem.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 28. jūlijā

Labels: 3
17